Romët e Amerikës ndjejnë tension mes traditës dhe asimilimit
Por kultura e pasur rome, që ka evoluar për më shumë se 700 vjet, shpesh minimizohet
Sot është dita më e rëndësishme e jetës së Alex Elit. Ai do të fejohet dhe kjo nuk është një fejesë e thjeshtë. Për Alexin, si rom, familja e tij do të shtrojë një darkë të madhe, që do të arrijë kulmin kur të moshuarit nga pala e nuses dhe e dhëndrit do të bisedojnë për pajën. Pjesëtarë të të dy familjeve nuk donin të dilnin në kamera në këtë mbrëmje private, prandaj shumë prej tyre nuk i kemi treguar qartë në ekran. Në moshën 18 vjeçare, Alex e pranon se është gati të martohet. Alex është pjesë e brezit të ri të romëve që qëndrojnë në shkollë për një kohë më të gjatë se sa prindërit e tyre. Ai do të bëhet pjesëtari i parë i familjes së tij që mbaron shkollën e mesme. Ai thotë se vendosi vetë, pasi e kuptoi se sa e rëndësishme ishte shkolla për të kur fitoi një çmim akademik në klasën e tetë. I ati i Alexit është George Eli. Ai e përfshiu Alexin në dokumentarin e tij me titull, Në kërkim të Gozhdës së Katërt, rreth kërkimit të trashëgimisë rome në Amerikë. George Eli thotë se e mbajti Alexin në shkollë megjithë të ashtuquajturit “ligje kufizuese” të cilët i mësojnë romët të qëndrojnë larg njerzve jo-romë. Ai mendon se kjo është një traditë që mund të ketë evoluar me kalimin e viteve. Profesori i Universitetit të Texasit, Ian Hancock është rom, që imigroi në Shtetet e Bashkuara nga Anglia në vitin 1972. Ciladoqoftë origjina e të ashtuquajturve “ligje kufizuese”, thotë ai, ruajtja e tyre është shumë e rëndësishme për disa romë Xhaxhai i Alexit mendon se ndërsa romët e rinj integrohen më shumë në shoqërinë amerikane, ata humbasin kulturën rome. John e mban mënd kur la shkollën në klasën e tetë. I ati i tha se ishte koha që ai të martohej. Por megjithë frikën e madhe rreth humbjes së kulturës, John thotë se e kupton rëndësinë e arsimit për brezin e ardhshëm të romëve. Paris Williams nuk mund të quhet në asnjë mënyrë e prapambetur. Ajo tani jeton në Texas, por ëndra e 9 vjeçares është të shkojë në Hollywood dhe të bëhet aktore. Dhe përse? Gene Williams, babai i Paris, thotë se megjithëse është i shqetësuar rreth ndikimeve të asimilimit në kulturën e tyre, ai dëshiron që dy fëmijët e tij të kenë më shumë mundësi se ai vetë. Në mbrëmjen e fejesës së Alex Elit, duket se është arritur një rrugë e mesme mes asimilimit dhe stabilitetit kulturor. Familjet pushojnë së kërcyeri në mes të muzikës amerikane pop për t’u përqëndruar tek detyra më e rëndësishme e mbrëmjes. Të dy familjet bien dakord për një marrëveshje, që e gëzon Alexin. Alex nuk mund të argëtohet shumë. Ai është maturant dhe i duhet të kthehet në shkollë nesër.